**သင်ခန်းစာ (၄)**

**ယေရှုရှင်အတွက်အလှူ**

**ဇန်နဝါရီလ ၂၁ - ၂၇**

**ဥပုသ်နေ့မွန်းလွဲပိုင်း ဇန်နဝါရီလ ၂၁ ရက်**

ဖတ်ရန်ကျမ်းချက်များ။ ၂ကော၊ ၉း၆၊၇။ တရားဟော၊ ၁၆း၁၇။ ဆာလံ၊ ၁၁၆း၁၂-၁၈။ ၅ရာ၊ ၁၆း၂၉။

မာကု၊ ၁၂း၄၁-၄၄။ မာကု၊ ၁၄း၃-၉။

အလွတ်ကျမ်းချက်

 ‘‘ငါ၌ထာဝရဘုရားပြုတော်မူသော ကျေးဇူးအလုံးစုံတို့ကို အဘယ်သို့ဆပ်ရမည်နည်း။ ကယ်တင်ခြင်း ခွက်ဖလားကိုကိုင်ယူ၍၊ ထာဝရဘုရား၏နာမတော်ကို ပဌနာပြုမည်။ ထာဝရဘုရားအား သစ္စာကတိ ထားသည် အတိုင်း၊ ထာဝရဘုရား၏လူများရှေ့၌ သစ္စာဝတ် ကိုဖြေမည်’’ (ဆာလံ၊ ၁၁၆း၁၂-၁၄)။

 ဆယ်ဖို့တစ်ဖို့အပြင် အလှူငွေများလည်းရှိသေးသည်။ ဆယ်ဖို့တစ်ဖို့ (၁ဝ) ရာခိုင်နှုန်းကိုပေးပြီးနောက် ကျန်နေသော (၉ဝ) ရာခိုင်နှုန်း၌ ကျွန်ုပ်တို့ ပိုင်ဆိုင်ခွင့်ရသည်။ အလှူစေတနာရက်ရောခြင်းအလျောက် ဘုရားရှင်၏ လူတို့သည် မိမိတို့စိတ်ရှိသည်အတိုင်း အလှူမျိုးစုံကိုလှူဒါန်းထည့်ဝင်နိုင်သည်။ အပြစ်အတွက်ပေးသောအလှူငွေ၊ ကိုယ်တော်ရှင်၏ကရုဏာတော်ကို ရေတွက် မိ၍ ထည့်ဝင်လှူဒါန်းခြင်းဖြစ်သည်။ သို့မဟုတ် ကျေးဇူးတင်ခြင်း အလှူငွေ၊ ဘုရားရှင်ကွယ်ကာစောင်မတော်မူခြင်းအတွက် ပါဝင်လှူဒါန်းသောအလှူငွေ၊ ကျန်းမာရေးအတွက် ကောင်းချီးခံရ၍ ပေးချင်သောအလှူငွေ၊ အဆင်ပြေကြီးပွား လာသောကြောင့်လည်းကောင်း၊ ဘုရားရှင် စောင်မခြင်းအတွက်သော်လည်းကောင်း ပေးသောအလှူငွေများ အစရှိသည်တို့ဖြစ်ကြသည်။ ထိုအထဲမှ ဆင်းရဲ သားများအတွက်အလှူငွေ၊ ဝတ်ပြုကိုးကွယ်ရာနေရာကို တည်ဆောက်ထိန်းသိမ်းရန်အတွက် အလှူငွေလည်း ပါဝင်သည်။

 ဘုရားရှင်သွန်းလောင်းပေးခဲ့သောကောင်းချီးမင်္ဂလာများကို ရေတွက် ကြလျှင် ကျွန်ုပ်တို့သည် အလှူငွေ ကို ပို၍ပို၍ပေးချင်လာတော့သည်။ ဘုရားရှင်၏ ပြုတော်မူသောကျေးဇူးတော်အတွက် ကျွန်ုပ်တို့ ပြန်၍ တန်ပြန်ချင်သောစိတ် ပြင်းပြလာ၏။ အထူးသဖြင့် ယေရှုရှင်ကိုစွန့်လွတ်တော်မူ၍ ကျွန်ုပ်တို့အတွက် အသေခံ စေသော ကျေးဇူးတော်ကို အထူးအလေးထားလာသည်။ ‘‘ကိုယ်တော်ကို ကျွန်ုပ်တို့ချစ်ရခြင်းအကြောင်းမှာ ကိုယ်တော်သည် ဦးစွာကျွန်ုပ်တို့ကိုချစ်တော် မူသောကြောင့်ဖြစ်သည်’’ (၁ယော၊ ၄း၁၉)။ အသင်းတော်အနေဖြင့် ဒေသန္တရ အသင်းတော်ဖြစ်ဖြစ်၊ ကွန်ဖရင့်ဌာနချုပ်အသင်းတော်ဖြစ်ဖြစ်၊ တစ်ကမ္ဘာလုံးမှ အသင်းတော်တို့သည် ကျွန်ုပ်တို့ပေးသောအလှူဖြင့် ဘုရားရှင်၏အမှုတော်ကို တိုးတက်စေရန် ဆောင်ရွက်ကြသည်။ ယခုအပတ်မှာ ကျွန်ုပ်တို့လေ့လာသွား မည့်အကြောင်းအရာသည် လောက၌ရှိစဉ် ကျွနု်ပ်တို့သည် ဘုရားရှင်၏ အမှုတော် အတွက် အလှူငွေအားဖြင့်ပါဝင်ပြီး မည်သို့စီမံခန့်ခွဲမှုကိုပြုကြရမည် အကြောင်းဖြစ်သည်။

**ပေးလှူကြရန်တိုက်တွန်းနှိုးဆော်ခြင်း တနင်္ဂနွေနေ့ ဇန်နဝါရီလ ၂၂ ရက်**

 ဘုရားရှင်ကို ကျွန်ုပ်တို့ချစ်ခြင်းအမှုမှာ ကိုယ်တော်သည်ဦးစွာကျွန်ုပ်တို့ကို စတင်ချစ်တော်မူသောကြောင့် ဖြစ်သည်။ ကျွန်ုပ်တို့ပြန်လည်ပေးဆပ် ခြင်းသည်လည်း ကိုယ်တော်ပေးခဲ့သောလက်ဆောင်တော်မြတ်အတွက် ပြန်၍ တုံ့ပြန်ခြင်းသဘောပင်ဖြစ်သည်။ ကျွန်ုပ်တို့သိရှိနေသည့်အတိုင်း ဘုရားရှင်သည် ကျွန်ုပ်တို့အလှူငွေကို မျှော်လင့် နေရန်မလိုပါ။ ကျွနု်ပ်တို့ပေးသောလက်ဆောင် အလှူအားဖြင့်လည်း ဘုရားရှင်ကြီးပွား ချမ်းသာရန် မဟုတ်ပါ။ ဆာလံဆရာ၏ ရေးသားချက်၌ ‘‘အရာအားလုံးသည် ကိုယ်တော်ထံမှလာသည်။ ကိုယ်တော်၌ ရှိသောအရာကိုသာ ကျွန်ုပ်တို့ကိုယ်တော်ကို ပေးပြီ။ ဘုရားရှင်သည် မိမိ၏ ကရုဏာတော်ကို နှစ်သက် ကြောင်း ဖော်ပြခြင်းအားဖြင့် ကျွန်ုပ်တို့သည် တစ်ကိုယ် ကောင်းစားခြင်းသဘောကိုချိုးနှိမ်ကာ လိုအပ် နေသူများကို ကူညီ ပေးကမ်းမစ ခြင်းဖြင့် အားထုတ်မှုကိုဖော်ပြစေပါသည်။ ယင်းနည်းလမ်းသည် တစ်ခုတည်း သောနည်းလမ်းဖြစ်၍ ဘုရားရှင်ကိုချစ်ကြောင်းဖော်ပြသောလုပ်ရပ်ဖြစ်သည်။ အခြားနည်းလမ်းကို ကျွန်ုပ်တို့အတွက် ပြင်ဆင်ပေးခြင်း မရှိပါ (Ellen G. White, Counsel on Stewardship. P. 18).

 ကျွန်ုပ်တို့၏ငွေကြေးများကို ယေရှုရှင်ထံသို့ဆက်ကပ်အပ်နှံသော အချိန်မှာ ကိုယ်တော်ကိုလည်းကောင်း၊ လူအချင်းချင်းကိုလည်းကောင်း မေတ္တာထားနိုင်ကြောင်းပြသခြင်းဖြစ်သည်။ သို့အတွက်ကြောင့် ပိုက်ဆံသည် အကောင်းဘက်ပြုရန်အတွက် အမှန်ပင်ဘုန်းတန်ခိုးရှိနေသည်။ ယေရှုရှင်သည် ပိုက်ဆံငွေကြေး အကြောင်းနှင့် ပတ်သက်၍ အချိန်ယူစကားပြောဆိုခဲ့သည်။ ချမ်းသာကြွယ်ဝခြင်းအကြောင်းကိုလည်းပြောခဲ့သည်။ ကိုယ်တော် သည် အခြား အကြောင်းများထက် ငွေကြေးပိုက်ဆံနှင့်ချမ်းသာခြင်းအကြောင်းကို အချိန်ပေး ပြောဆို ခဲ့သည်။ မဿဲ၊ မာကုနှင့်လုကာ ကျမ်းသုံးကျမ်းတွင် အခန်းငယ်ခြောက်ခု တိုင်း၌ ငွေကြေးပိုက်ဆံအကြောင်းကို ယေရှုရှင် ပြောခဲ့သည်။ အခန်းငယ် ခြောက်ခုတိုင်းတွင် တစ်ခုသည် ယင်းအကြောင်းကိုဖော်ပြသည်။ ဧဝံဂေလိ သတင်းကောင်း တစ်ခုအဖြစ် ဘုရားသခင်သည် ကျွန်ုပ်တို့အား ငွေကိုတပ်မက် ခြင်းမှ လွတ်ကင်းစေသော သတင်းပါရှိသည်။

 မဿဲ၊ ၆း၃၁-၃၄ နှင့် တရားဟော၊ ၂၈း၁-၁၄ ကိုဖတ်ပါ။ ကျွနု်ပ်တို့နားထောင်မှုရှိလျှင် ဘုရားရှင်သည် မည်သို့ပြုလုပ်ပေးမည်အကြောင်း ကတိတော်ရှိသနည်း။ ဘုရားရှင်၏ကတိတော်ကိုရရှိနိုင်ရန် ကျွန်ုပ်တို့သည် တစ်ကိုယ်ကောင်း ဆန်သင့်ပါသလား။

--------------------------------------------------------------------------------------------------

 ကျွန်ုပ်တို့အလှူငွေထည့်ခြင်းကြောင့် ဘုရားရှင်အတွက် မိမိတို့၏ အတ္တသဘောကို ချိုးနှိမ်ကြောင်း ဖော်ပြခြင်းဖြစ်သည်။ နက်ရှိုင်းသောဝိညာဉ်ရေးရာ သဘောများလည်းဖြစ်စေနိုင်သည်။ ကျွန်ုပ် တို့၏ အသက်တာ ကို သခင်ဘုရား၏ လက်တော်သို့ လုံးလုံးအပ်နှံခြင်းကိုလည်း ပြသသည့်သဘောဖြစ်သည်။ အင်္ဂလိပ်လူမျိုး ဆိုရိုးစကားရှိသည်မှာ ‘‘ပါးစပ်ရှိသောနေရာမှာ ကိုယ့်ပိုက်ဆံကို ထားပါ’’ သင်သည် ဘုရားကိုချစ်ပါသည်ဟု ပါးစပ်မှပြောသော်လည်း ရက်ရောသောအလှူကိုပြသရန်လိုသေးသည်။ သို့မှသာ ချစ်ခြင်းမေတ္တာ အမှန်ကို ပြသ နိုင်ပါမည်။

 အလှူတစ်ခုသည် ဘုရားရှင်ကိုအကောင်းဆုံးပြင်ဆင်ပေးသူအဖြစ်ခံယူကာ စိတ်နှလုံးထဲ ကိုးစား ယုံကြည်နိုင်ခြင်းကြောင့် ပေးနိုင်သောစိတ်ရှိလာမည်။ ကျွန်ုပ်တို့၏ အလှူသည် ခရစ်တော်သခင်ကြောင့် ကယ်တင်ခြင်း ဆုလာဘ် ကိုရရှိခြင်းဖြစ်ကြောင်း သဘောပိုက်သည်။ ဘုရားရှင်လက်ခံနိုင်ရေး၊ ဘုရားရှင် စိတ်တော်နှင့်တွေ့နိုင်ရေးအတွက် ပေးလှူခြင်းမျိုးမဟုတ်ပါ။ ထိုအလှူသည် စိတ်ထဲမှနင့်နင့်ကာကာ ယုံကြည်ခြင်း ဖြင့် ခရစ်တော်ကိုလက်ခံယုံကြည်ကြောင်း နှင့်ကရုဏာတော်နှင့် ရွေးနုတ်ကယ်တင်တော်မူခြင်းကျေးဇူးကို သိတတ်ခြင်း သဘောဖြစ်သည်။

 ၂ကော၊ ၉း၆၊၇ ကိုဖတ်ပါ။ ဘုရားရှင်မည်သို့မိန့်တော်မူသနည်း။ ‘‘လူတိုင်းကိုယ်အလိုအလျောက်လှူရ၏’’ ဟုဆိုသောအဓိပ္ပာယ်သည်မည်သို့နည်း။ ဝမ်းမြောက်ရွင်လန်းစွာပေးခြင်းကို ကျွန်ုပ်တို့မည်သို့ သင်ယူနိုင် မည်နည်း။

**အလှူငွေမည်မျှထည့်ရမည်နည်း။ တနင်္လာနေ့ ဇန်နဝါရီလ ၂၃ ရက်**

 တရားဟော၊ ၁၆း၁၇ ကိုဖတ်ပါ။ ရာခိုင်နှုန်းအကန့်အသတ်ထားခြင်းထက် ဘုရားသခင်သည် ကျွန်ုပ်တို့ အလှူငွေမည်မျှထည့်ရမည်ကို ဖော်ပြထား ပါသလား။

--------------------------------------------------------------------------------------------------

 အလှူငွေသည် ကျွန်ုပ်တို့ဘဝတစ်လျှောက်လုံးခံစားရသော ကောင်းချီး များကိုရေတွက်ပြီး သိတတ်သော သဘောနှင့် ထည့်ဝင်ရန်လိုသည်။ ကိုယ်တော် ၏ကယ်တင်တော်မူခြင်းကျေးဇူး၊ ချပေးထားသောသုံးစားစရာနှင့် အခြား အခြားသောကောင်းချီးမျိုးစုံရှိနေသည်။ သို့ဖြစ်၍ အထက်ပါကျွန်ုပ်တို့ခံစား ရသော အရာအပေါင်းကို ရေတွက်ကြည့်သော် အလှူငွေထည့်ဝင်သောအခါ၌ ကျွန်ုပ်တို့ကောင်းချီးမည်မျှခံစားခဲ့ရကြောင်းကို အရင်းခံ ထားပြီး ပေးလှူကြရသည်။

 ‘‘အကြင်သူ၌ များစွာသောဥစ္စာကိုအပ်နှင်း၏။ ထိုသူကို များစွာ တောင်းလိမ့်မည်’’ (လုကာ၊ ၁၂း၄၈)။

 ဆာ၊ ၁၁၆း၁၂-၁၄ ကိုဖတ်ပါ။ အခန်းငယ် ၁၂ ၏မေးခွန်းပုစ္ဆာကို ကျွန်ုပ်တို့မည်သို့ဖြေဆိုမည်နည်း။ အဖြေနှင့်ငွေကြေးပိုက်ဆံသည် မည်သို့ အံဝင်ခွင်ကျရှိသနည်း။

--------------------------------------------------------------------------------------------------

 ဘုရားရှင်ပေးသောကောင်းချီးမင်္ဂလာအပေါင်းကို ကျွန်ုပ်တို့မည်သို့ ပြန်၍ပေးဆပ်နိုင်မည်နည်း။ အဖြေမှာ အလွန်ရိုးရှင်းလှပါသည်။ ကျွန်ုပ်တို့ မည်သည့်နည်းနှင့်မျှ ပြန်၍ပေးနိုင်မည်မဟုတ်။ သို့သော် အကောင်းဆုံး နည်းလမ်းဟုထင်ရသောနည်းတစ်ခုမှာ ဘုရားသခင်ကို ပြန်၍ပေးနိုင်သော နည်းမှာ ကျွန်ုပ်တို့ လူသား အချင်းချင်းကို ကူညီမစပေးခြင်းပင်ဖြစ်သည်။ ယေရှုရှင်သည် တပည့်တော်တို့ကို အမှုတော်အတွက် စေလွတ်သောအခါမှာ ကိုယ်တော်မိန့်တော်မူသောစကားရှိသည်။ ‘‘သင်တို့သည် အဖိုးမပေးဘဲ ကျေးဇူး တော်ကို ခံရကြပြီဖြစ်၍၊ အဖိုးမခံဘဲပေးကမ်းကြလော့’’ (မဿဲ၊ ၁ဝး၈)။ ကျွန်ုပ်တို့၏အလှူငွေသည်လည်း ခရစ်တော် ဘုရားသွန်သင်သောသဘော အတိုင်းဖြစ်ရမည်။ အတ္တထားသောစိတ်သဘောမှ မေတ္တာစိတ်ကိုပြောင်းလဲသွားရ မည်။ လူအများအတွက်ကျွန်ုပ် တို့သည် အကျိုးရှိစေသလို၊ ဘုရားရှင်၏ အမှုတော်အတွက်လည်း လုပ်ဆောင် ရမည့်တာဝန်ရှိနေပါသည်။

 ဘုရားသခင်သည် လောကီသားများကိုချစ်တော်မူ၍ တစ်ပါးတည်း သောသားတော်ကို စွန့်တော်မူ ခဲ့ကြောင်းကို သတိရကြပါ။ နိစ္စဓူဝဖြစ်နေ လေ့ရှိသောသဘောတရားတစ်ခုမှာ လူတို့သည် မိမိကိုယ်ကိုသာ အလေးထားနေလျှင် အတ္တသဘောများပို၍ပို၍ နှလုံးသားထဲစွဲမြဲလာပေမည်။ ကပ်စေးနှဲ ခြင်းသဘော များရှိလေလေ ဖြစ်လာမည်။ ကျွန်ုပ်တို့မည်မျှကျေးဇူးတော်ကို ရရှိ ပိုင်ဆိုင်ခဲ့ရသည်၊ ကျွန်ုပ်တို့မည်မျှပမာဏဖြင့် ကျေးဇူးတော်ကို ပြန်၍သဘော ပေါက်နားလည်သည့်အခြေအနေကို အမြဲချိန်ဆကြည့်ကြရမည်။ ဘုရားသခင်၏ ရှေ့တော်မှောက်သို့ အလှူငွေနှင့်ဆယ်ဖို့တစ်ဖို့ကို ယူဆောင်လာရခြင်းသည် ခရစ်ယာန်တို့၏ ဝိညာဉ်ရေးရာ တာဝန်ဝတ္တရားတစ်ခုဖြစ်သည်။ ယင်းကိစ္စကို လျစ်လျူရှုနေလျှင် ဝိညာဉ်သဘောပျက်စီးသွားသည်။ ထင်သည် ထက် ဝိညာဉ်ရေး၌ သာ၍ဆိုးသောအခြေအနေရောက်ရှိသွားလိမ့်မည်။

 သင်သည် အလှူငွေထည့်သောအခါ၊ မည်သည့်စိတ်သဘောဖြင့် ထည့်ဝင်သနည်း။ သင်နှင့်ဘုရားရှင်၏ဆက်သွယ်ခြင်းအခြေအနေကို ပြောနိုင် ပါသလား။

**အလှူတော်ငွေနှင့်ဝတ်ပြုကိုးကွယ်ခြင်း အင်္ဂါနေ့ ဇန်နဝါရီလ ၂၄ ရက်**

 သမ္မာကျမ်းစာမှ ကျွန်ုပ်တို့မည်သည့်ပုံစံဖြင့် ဘုရားကိုဝတ်ပြုကိုးကွယ် ရမည်ဟု ညွန်ကြား ရေးသားခြင်း မရှိပါ။ သို့သော် တွေ့ရသောအကြောင်းအရာ အနည်းဆုံးလေးမျိုးဖြင့် ဘုရားရှင်၏ရှေ့တော်သို့ မည်သို့ရောက်လာ ရမည်ကို ဖော်ပြထားသည်။ ဓမ္မသစ်ကျမ်းတွင်တွေ့ရသည်မှာ ကျမ်းစာလေ့လာဟောပြော ခြင်း၊ ဆုတောင်းခြင်း၊ သီဆိုချီးမွမ်းထောမနာပြုခြင်းနှင့် ဆယ်ဖို့တစ်ဖို့နှင့် အလှူငွေပေးခြင်းတို့ဖြစ်သည်။

 ဣသရေလလူ (မိသားစုအပါ) တစ်နှစ်လျှင် ယေရုရှလင်မြို့ရှိ ဗိမာန်တော်ဘုရားသခင်၏ရှေ့တော်၌ သုံးကြိမ်သုံးခါရောက်ရှိလာမည့်တာဝန် ကို သတ်မှတ်ထားသည်။ ‘‘ထိုအခါ ထာဝရဘုရားရှေ့တော်သို့ အဘယ် သူမျှ လက်ချဉ်းမပေါ်မလာရ’’ (တရားဟော၊ ၁၆း၁၆)။ တစ်နည်းဆိုရသော် ဝတ်ပြုခြင်းအစီအစဉ်မှာ ဆယ်ဖို့တစ်ဖို့နှင့်အလှူငွေထည့်ဝင်ခြင်းသည် အဓိကထား ရှိသည်။ ပသခါပွဲရှိသည်၊ ပင်တေကုတ္တေပွဲရှိသည်၊ သကေနေပွဲရှိသည်။ ထိုသို့အစရှိပွဲများသို့လာသော ဘုရားရှင်၏သားသမီးများသည် ဆယ်ဖို့တစ်ဖို့ နှင့်အလှူတော် ငွေကို ပြန်၍ယူဆောင်လာကြသည်။ လက်ဗလာဖြင့် ထိုပွဲတော် များသို့ရောက်ရှိလာမည့်သူတစ်ယောက်မျှမရှိပါ။

 တစ်နည်းဆိုရသော် ရှေးခေတ်ဣသရေလလူမျိုးတို့သည် ဆယ်ဖို့ တစ်ဖို့နှင့်အလှူတော်ငွေပေးခြင်းကို ဝတ်ပြုကိုးကွယ်ခြင်း၏အဓိကအခရာနေရာ သဘောပိုက်ကြခြင်းဖြစ်သည်။ စစ်မှန်သောဝတ်ပြုကိုးကွယ်ခြင်း ၌စကားပြောခြင်း၊ သီချင်းဆိုခြင်း၊ ဆုတောင်းခြင်း၊ ဘုရားကိုကျေးဇူးတင်ပါသည်ပြောရုံနှင့် မလုံလောက်ပါ။ ကျေးဇူးတင်ကြောင်းကို ဆယ်ဖို့တစ်ဖို့အလှူတော်ငွေဖြင့် ဆက်ကပ်ရန်လည်းလိုပါသည်။ ဘုရားရှင်၏ အိမ်တော်သို့ ကျွန်ုပ်တို့၏ အလှူငွေများကိုယူဆောင်လာရမည်ဖြစ်သည်။ ဗိမာန်တော်သို့ယူဆောင်လာ ကြသည်။ ယနေ့ ကျွနု်ပ်တို့ဘုရားကျောင်းသို့ ဥပုသ်နေ့ရောက်တိုင်း ဆယ်ဖို့ တစ်ဖို့နှင့်အလှူတော်ငွေကို ယူဆောင် လာခြင်းနှင့် တူသည်။ ထိုသို့ပြုခြင်းသည် ဝတ်ပြုခြင်းအစီအစဉ်တစ်ရပ်ပင်ဖြစ်သည်။

 ၅ရာ၊ ၁၆း၂၉။ ဆာ၊ ၉၆း၈၊၉ နှင့် ဆာ၊ ၁၁၆း၁၆-၁၈ ကိုဖတ်ပါ။ ယင်းကျမ်းချက်များကို ဖတ်ပြီးသည် နောက် ကျွန်ုပ်တို့၏ဝတ်ပြုကိုးကွယ်ခြင်း၌ မည်သို့သောလုပ်ဆောင်မှုမျိုးကို ထည့်သွင်း လုပ်ဆောင် နိုင်သနည်း။

--------------------------------------------------------------------------------------------------

 လောက၌အသက်ရှင်စဉ်အခါ ဘုရားရှင်၏အမှုတော်အတွက် ပါဝင် စီမံခန့်ခွဲနေသောအခွင့်တာဝန်ကို ဘုရားရှင်ပေးထားလျက် ကျွန်ုပ်တို့မည်သို့ ပါဝင်၍လုပ်ဆောင်နေပါသနည်း။ ကျွန်ုပ်တို့အတွက် အခွင့်အရေးနှင့် တာဝန် ပေးခြင်းခံရသောအမှုဖြစ်နေ၍၊ အလှူငွေနှင့်ဆယ်ဖို့တစ်ဖို့ကို ပြန်၍ပေးကြရမည်။ ဘုရားရှင်သည် မိမိ၏သားသမီးများကို ကောင်းချီးပေးထား၍ မိမိ အမှုတော်အတွက် ပါဝင်စေသောအခါ၊ ကျွန်ုပ်တို့ကိုလည်း ဥပုသ်စာဖြေကျောင်း နှင့်ဝတ်ပြုခြင်းအစီအစဉ်တွင် ဆယ်ဖို့တစ်ဖို့နှင့်အလှူငွေကို ဝမ်းမြောက်ရွင်လန်းစွာ ပြန်၍ ဆက်ကပ်ရပါမည်။ အချို့သောနေရာများ၌ ဘုရားရှင်၏သားသမီးများ တို့သည် မိမိတို့၏ဆယ်ဖို့တစ်ဖို့နှင့် အလှူငွေကို အွန်လိုင်းဖြင့်ပြန်၍ထည့်ဝင် ကြသည်။ အခြားနည်းများဖြင့်လည်း ပြန်၍ပို့ပေးကြသည်။ မည်သည့် နည်းဖြင့်ဖြစ်စေ၊ ဆယ်ဖို့တစ်ဖို့နှင့်အလှူတော်ငွေပေးခြင်းသည် ဘုရားရှင်ကိုဝတ်ပြု ကိုးကွယ်ခြင်း၌ အဓိက နေရာမှပါဝင်ပါသည်။

 သင့်အနေဖြင့် ဘုရားရှင်ကိုကိုးကွယ်ခြင်း၌ ဆယ်ဖို့တစ်ဖို့နှင့်အလှူ တော်ငွေကိုထည့်ဝင်ခြင်းအပေါ် မည်သို့ခံစားရပါသနည်း။ ဘုရားရှင်နှင့် မည်သို့ပတ်သက်ကြောင်း သင်သက်သေပြခဲ့သနည်း။

**ကျွန်ုပ်တို့၏အလှူများကိုဘုရားရှင်မှတ်သားထားသည် ဗုဒ္ဓဟူးနေ့ ဇန်နဝါရီလ ၂၅ ရက်**

 မာကု၊ ၁၂း၄၁-၄၄ ကိုဖတ်ပါ။ ကျွန်ုပ်တို့ချမ်းသာသည်ဖြစ်စေ၊ မချမ်းသာသည်ဖြစ်စေ ဖော်ပြပါ အကြောင်းအရာမှ မည်သို့သတင်းမျိုးရရှိ ရယူနိုင်ပါသနည်း။ ကျွန်ုပ်တို့ကို မည်သို့သောစည်းမျဉ်းစည်းကမ်းမျိုးကို သင်ကြားပေးထားသနည်း။ ယင်းအကြောင်းကိုအခြေခံ၍ ကျွန်ုပ်တို့၏ဝတ်ပြု ကိုးကွယ်ခြင်းအတွက် မည်သို့ လက်တွေ့လုပ်ဆောင်နိုင်မည်နည်း။

--------------------------------------------------------------------------------------------------

ယေရှုနှင့်တပည့်တော်တို့သည် အလှူခံပုံးထားရှိသော ဗိမာန်တော် အနီးတွင်ရှိနေကြသည်။ ကိုယ်တော် သည် အလှူငွေလာထည့်သူများကို ကြည့်ရှု နေသည်။ ထိုအထဲမှ မုဆိုးမတစ်ဦးသည် ဒင်္ဂါးလေးနှစ်ပြားကို ကျစ်ကျစ်ပါအောင် ကိုင်ဆောင်လာပြီး အလှူခံပုံးအတွင်းသို့ လူသူမမြင်စေရန်ထည့်ခဲ့သည်။ သူမ၌ ရှိသောငွေ အားလုံးပင်ဖြစ်သည်။ ရှိသမျှအားလုံးကိုထည့်ဝင်သွားခြင်းပင်ဖြစ်သည်။ သို့သော်လည်း ယေရှုရှင်သည် သူမ၏ စိတ်သဘောထားကို အတပ်သိလိုက်သည်။ သူမသည် ဗိမာန်တော်၌လုပ်ဆောင်နေသော ဘုရားသခင်၏ အမှုတော်အပေါ် ယုံကြည်စိတ်ချမှုရှိသည်။ သူမ၌ လက်ဝယ်ရှိသမျှအားလုံးကို အမှုတော်အတွက် ပါဝင်သွားခဲ့သည်။ သူမတတ်နိုင်သမျှအကုန်အစင် ပါဝင် လုပ်ဆောင်သွားသည်။ သူမ၏လုပ်ဆောင်ချက်သည် ခေတ်အဆက်ဆက်တိုင်း၌ အောက်မေ့မှတ်သားဖွယ်ရာဖြစ်ခဲ့သည်။ ထာဝရပျော်ရွင်မှုရရှိသွားသည်။ သူမ၏ စိတ်နှလုံးသည် သူမထည့်ဝင်သောအလှူနှင့်အတူ တစ်သမတ်တည်းဖြစ်ခဲ့သည်။ ယင်း၏အကျိုးရလဒ်ကို ငွေကြေးပမာဏတန်ဖိုးဖြင့်မသတ်မှတ်၊ ဘုရားရှင်ကို ချစ်သောသဘောနှင့် အမှုတော်၌ စိတ်ပါဝင်စားခြင်း မည်မျှ ရှိသည့် အပေါ်၌ တွက်ချက်သတ်မှတ်ခဲ့သည်’’ (Ellen G. White, Counsel on Stewardship, p. 175. အခြားမေ့မရသောအချက်မှာ မုဆိုးမ၏အလှူကို ယေရှုရှင်ကိုယ်တိုင် အနှစ်သက်ဆုံးအလှူဟု ကြေညာလေ့ ရှိသည်။ ကိုယ်တော်အလိုရှိသော အလှူသည် ထိုသို့သောစိတ်ပြဌာန်းသည့်အလှူမျိုးဖြစ်သည်။ အသင်းတော် အတွက် ပါဝင်လှူဒါန်းရာ၌ ဘုရားရှင်၏အမှုတော်အတွက် ကိုယ်တော် ခေါ်တော်မူသောပါဝင်ခြင်းဖြစ်သည်။

 တမန်၊ ၁ဝး၁-၄ ကိုဖတ်ပါ။ ရောမတပ်မှူးကြီးသည် အဘယ်ကြောင့် ကောင်းကင်တမန်များ၏ လာရောက်လည်ပတ်ခြင်းကို အခွင့်ရရှိခဲ့သနည်း။ ကောင်းကင်မှတ်တမ်း၌ သူ၏လုပ်ဆောင်ချက်နှစ်မျိုးကို မည်သို့မှတ်တမ်းတင် ထားသနည်း။

--------------------------------------------------------------------------------------------------

 ကျွန်ုပ်တို့ဆုတောင်းသောအခါ၌ ဆုတောင်းသံကိုသာ ဘုရားရှင် အသိအမှတ်ပြုသည်မဟုတ်ပါ။ ကျွန်ုပ်တို့ ပေးသောအလှူ၌ စိတ်ပြဌာန်းခြင်း သဘောကိုလည်း မှတ်တမ်းပြုထားသည်။ ရေးသားထားချက်၌ ‘‘ကော်နေလိသည် ရက်ရောခြင်းစိတ်နှင့် အလှူပေးသောသူဖြစ်ကြောင်းဖော်ပြသည်။ ‘‘အကြောင်းမူကား၊ အကြင် အရပ်၌ သင်တို့၏ဘဏ္ဍာရှိ၏။ ထိုအရပ်သို့ သင်တို့၏စိတ်နှလုံးရောက်တတ်၏’’ (မဿဲ၊ ၆း၂၁)။ ကော်နေလိ၏

စိတ်နှလုံး သည် မိမိ၏အလှူနောက်သို့လိုက်ပါနေသည်။ သခင်ယေရှုရှင်၏အကြောင်းကို ပို၍ သိချင်၊ နားလည်ချင်သူလည်းဖြစ်သည်။ ဆုတောင်းခြင်းနှင့်အလှူပေးခြင်း နှစ်ရပ်သည် နီးကပ်စွာ ဆက်သွယ် ထားသည်။ ဘုရားရှင်ကိုမည်မျှချစ်ကြောင်း၊ လူအချင်းချင်းမည်မျှချစ်ကြောင်းကို ပြသပေးနေပါသည်။ ကြီးမြတ်သော ဘုရားရှင်၏ပညတ်ချက်နှစ်ပါး၌ ‘‘သင်၏ဘုရားသခင်ထာဝရဘုရားကို စိတ်နှလုံး အကြွင်းမဲ့၊ အစွမ်းသတ္တိရှိသမျှ၊ ဉဏ်ရှိသမျှနှင့်ချစ်လော့။ ကိုယ်နှင့်စပ်ဆိုင် သောသူကို ကိုယ်နှင့်အမျှချစ်လော့’’ (လုကာ၊ ၁ဝး၂၇)။ ပထမဦးစွာ ဆုတောင်း ဆက်ကပ်ခြင်းနှင့် ဒုတိယလိုက်လာလျက်ရှိသောအရာမှာ အလှူပေးခြင်းဖြစ် သည်။

**အထူးစီမံကိန်း-အိုးကြီးအလှူ ကြာသပတေးနေ့ ဇန်နဝါရီလ ၂၆ ရက်**

 လေ့လာချက်အရ ရွေ့ပြောင်းမရသောပစ္စည်းများကို ပေးလှူသည့် ရာခိုင်နှုန်းမှာ လူတစ်ရာလျှင် ကိုးဦးသာ ရှိသည်။ ငွေ၊ ချက်လက်မှတ်၊ စုငွေ၊ စျေးကွက်ငွေကြေးရန်ပုံငွေ အစရှိသည်တို့သည် အသုံးပြုရလွယ်ကူသော ပိုင်ဆိုင် မှုဖြစ်သည်။ (၉၁) ရာခိုင်နှုန်းသော ကျွန်ုပ်တို့၏အခိုင်အမာထားရှိသည့် ပိုင်ဆိုင်မှုမှာ အိမ်၊ မွေးမြူသောကျွဲ၊ နွား၊ သိုး၊ ဆိတ်၊ ကြက် အစရှိသော ပိုင်ဆိုင်ခြင်းများနှင့် ဗြုန်းကနဲရွေ့ပြောင်း၍မရသောပစ္စည်းတို့ဖြစ်သည်။

 ချက်ချင်းလက်လွတ်ရသောပစ္စည်းနှင့် လက်လွတ်၍မရသောပစ္စည်း နှစ်မျိုးကို ခွဲခြားသောအခါ အလွယ်ဆုံးဥပမာအနေဖြင့် ငွေတစ်ထောင်ကို ပုံးနှစ်လုံးထဲခွဲထည့်ထားခြင်းဖြင့် ပုံးအသေးတစ်လုံးထဲသို့ ၉ဝ ထည့်ထား၍ ပုံးအကြီးထဲသို့ ငွေ ၉၁ဝ ထည့်လိုက်သည်။ စုစုပေါင်း ၁ဝဝဝ။ ပုံးအသီးသီး အတွက် ဆယ်ရာခိုင်နှုန်း ဆယ်ဖို့တစ်ဖို့ကိုတွက်သော် ၉ဝ ထည့်ထားသော ပုံးအတွက် ၁ဝ ရာခိုင်နှုန်းသည် ၉ ကျပ်၊ ၉၁ဝ ကျပ် ထည့်ထားသောပုံး အတွက် ၁ဝ ရာခိုင်နှုန်းဆယ်ဖို့တစ်ဖို့သည် ၉၁ ကျပ်ဖြစ်သည်။ ပုံအသေးမှ ရသော ၉ ကျပ်ကို လွယ်လွယ်ကူကူသုံးနိုင်သောပိုက်ဆံနှင့် ပုံးအကြီးမှရှိသော ၉၁ ကျပ်ကိုမူ အမာခံပစ္စည်းဟု သဘောထား ၍ မထိမကိုင်ချင်သောစိတ်ရှိ ကြသည်။

 အများစုသောလူတို့သည် အလှူငွေပေးရန် ပုံးအသေးထဲမှရသော နည်းပါးသည့်ငွေကိုသာယူ၍ အလှူထည့်တတ်လေ့ရှိသည်။ အလှူငွေထည့် ရာ၌လည်း အရွက်ကြီးနှင့်အရွက်သေးဆိုလျှင် အရွက်သေးကို မရမကရှာပြီး ထည့်လေ့ရှိသည်။ သို့သော် စိတ်ပြဌာန်းလာသောသူတစ်ဦးအနေဖြင့် ပုံးအသေး မှငွေကိုမယူဘဲ၊ ပုံးအကြီးမှယူ၍ အလှူငွေထည့်ကြသည်။ ထိုသို့ရှိသည် အကြောင်းကို သမ္မာကျမ်းစာ၌ များစွာဖော်ပြထားသည်။

 မာကု၊ ၁၄း၃-၉ နှင့် ယောဟန်၊ ၁၂း၂-၈ ကိုဖတ်ပါ။ ရှိမုန်အိမ်၌ ပွဲခံခြင်းတွင် မည်သူသည် အဓိကဖြစ်သနည်း။ မာရိဆက်သသောလက်ဆောင်သည် တန်ဖိုးမည်မျှထိုက်သနည်း။ ယေရှုဘုရားကို ထိုအချိန်တွင် အဘယ်ကြောင့် ဆီနှင့်လိမ်းခဲ့ပါသနည်း။

--------------------------------------------------------------------------------------------------

 မာရိ၏လက်ဆောင်သည် ဒေနာရိ (၃ဝဝ) တန်ဖိုးရှိသည်။ လူတစ်ယောက်၏တစ်နှစ်လုံးဝင်ငွေဖြစ်သည်။ ပုံးအကြီး၌ထည့်ထားသောငွေနှင့် တူသည်။ ယင်းအမှုပြုပြီးသည့်နောက်မှာ ယုဒသည် ယေရှုဘုရားကို ထိုငွေ၏ သုံးပုံတစ်ပုံသာပမာဏရှိသောငွေဖြင့် ရောင်းစားခဲ့သည်။ ပုံးအသေးထဲထည့် ထားသောငွေကဲ့သို့ဖြစ်သည်။ ငွေအကျပ်သုံးဆယ် (မဿဲ၊ ၂၆း၁၅)။ ချစ်ခြင်း မေတ္တာအမှန်ရှိနေလျှင် ပုံးအကြီးထဲမှငွေကိုထုတ်၍ ပေးနိုင် လိမ့်မည်။ ဘဏ်ထဲ မှစုထားသောငွေအကုန်ပေးနိုင်လိမ့်မည်။ သို့သော် ကျွန်ုပ်တို့လောဘအတ္တစိတ် ရှိလျှင် ယုဒကဲ့သို့ပင် ကျွန်ုပ်တို့၏ဝိညာဉ်ရေးကို ဘာမဟုတ်သောငွေပမာဏ ကလေးဖြင့် ရောင်းစားသွားလိမ့်မည်။

 ဓမ္မသစ်ကျမ်း၌ ဗာနဗ၏လုပ်ဆောင်ချက်စိတ်သဒ္ဒါပြဌာန်းခြင်း အကြောင်းကို (၂၈) ကြိမ်တိတိ တွေ့ရ သည်။ သူ့ကို ရှင်ပေါလုရင်းနှီးသော မိတ်ဆွေဟုလည်းသိရသည်။ အမှုတော်ဆောင်ကြရာ၌ စွမ်းစွမ်းတမံလက်တွဲ ဆောင်ရွက်သူများဖြစ်သည်။ အဓိကအခြေခံပြုသော အမှုတော်အစပိုင်းကို မှတ်တမ်း၌တွေ့ရသည်။ တ၊ ၄း၃၆၊၃၇ ၌ သူ၏ပေးလှူခြင်းအကြောင်း ကိုတွေ့ရသည်။ အမှန်တကယ်ပင် ပုံးအကြီးထဲမှငွေကိုယူပြီး အလှူထည့် ခဲ့သူ ဖြစ်သည်။ ခရစ်တော်မိန့်တော်မူသောစကားတော်၌ တန်ခိုးပါသောစကားမှာ ‘‘အကြင်အရပ်၌ သင်တို့၏ ဘဏ္ဍာရှိ၏။ ထိုအရပ်၌ သင်တို့၏စိတ်နှလုံး ရောက်နေလိမ့်မည်’’ (မဿဲ၊ ၆း၂၁)။

 ခံယူရရှိသူနှင့် ပေးကမ်းဝေငှသူတို့၏ဆက်ကပ်ခြင်း၌ ပေးလှူခြင်း သည် အဘယ်ကြောင့် အရေးကြီး သနည်း။

**ဆက်လက်လေ့လာရန်။ သောကြာနေ့ ဇန်နဝါရီလ ၂၇ ရက်**

 ကောင်းကင်နိုင်ငံတော်ရှိ သတိရမှတ်သားထားသောစာအုပ်ထဲတွင် ဘုရားရှင်၏သားသမီး၊ မိသားစုတို့၏ ငွေကြေးသုံးစွဲမှု၊ သစ္စာရှိမှုအကြောင်း ကိုလည်း ရေးမှတ်ထားသည်။ ‘‘ကောင်းကင်တမန်တို့သည် ဘုရားသခင် အား ပြန်၍ပေးသောအလှူတိုင်းကိုလည်းကောင်း၊ ဘဏ္ဍာတိုက်အတွင်းသွင်းသော အလှူကိုလည်းကောင်း၊ သေချာစွာရေးမှတ်ထားသည်။ ကိုယ်တော်သွန်းလောင်း သောကောင်းချီးမှအစ အကုန်ရေးမှတ်သည်။ ဘုရားရှင် ၏ မျက်စိတော်သည် ကိုယ်တော်၏အမှုတော်အတွက် ပါဝင်ဆက်ကပ်သောအရာတိုင်းကို မြင်တွေ့ တော်မူ၏။ ပေးသူတို့၏စိတ်ရင်းဆန္ဒကိုလည်း မြင်တွေ့တော်မူပါသည်။ ပေးသောသူတို့၏စိတ်သဘောအခြေအနေကိုလည်း မှတ်တမ်းဦပသည်။ ကိုယ်တော်ရှင်ထံတော်မှ ခံစားရရှိသောကောင်းချီးမင်္ဂလာအပေါင်းတို့ကို အတ္တ မဆန် ဆက်ကပ်၍ ပြန်ပေးသူအားလုံးကို ထပ်မံ၍ မိမိတို့၏လုပ်ရပ်အပေါ် ကောင်းချီးဆုလာဘ် ထပ်မံ သွန်းလောင်း ပေးမည်။ ထိုသူတို့ရိုးသားစွာဆက်ကပ် သောအရာများကို အလွဲသုံးစားပြုခြင်းခံရသည်တိုင်၊ ပေးဆပ်လှူသူနှင့် မဆိုင်ပါ။ ဘုရားရှင်၏ဘုန်းတော်သည် ဝိညာဉ်များကိုကယ်တင်ရန်အတွက်ဖြစ် သည်။ ပျောက်ဆုံးနေသော ဝိညာဉ်များအတွက် ရိုးသားစွာဆက်ကပ်အပ်နှံ ပါဝင်သူအတွက် ကိုယ်တော်၏ဘုန်းတော်ကိုသာ စိတ်ဝင်စားခြင်း ရှိသောကြောင့် မိမိတို့အတွက်ဆုလာဘ်သည် ဧကန်အမှန်ရရှိမည်သာဖြစ်သည်’’ (Ellen G. White, Testimonies for The Church. Vol. 2, p. 518).

‘‘ဘုရားသခင်၏အလိုတော်မှာ လူတို့သည် ဆုတောင်းခြင်းနှင့်အတူ အမှုတော်အတွက် ရှေးရှုစီမံကြရန်ဖြစ်သည်။ သို့သော် ကော်နေလိနည်းတူ ဆုတောင်းခြင်းသက်သက်မဟုတ်ဘဲ ပေးကမ်းခြင်းကိုလည်း ပေါင်းထည့် လုပ် ဆောင်တတ်ရပါမည်။ ကျွန်ုပ်တို့၏ဆုတောင်းချက်နှင့် ပေးကမ်းလှူဒါန်း ခြင်းသည် ဘုရားသခင်၏ရှေ့တော်၌ အောက်မေ့ဖွယ်ရာဖြစ်လာလိမ့်မည်။ အလုပ်မပါဝင်သောယုံကြည်ခြင်းသည် ယုံကြည်ခြင်းအသေ၊ အသက်မဲ့ သော ယုံကြည်ခြင်းဖြစ်၏။ အသက်ရှိသောယုံကြည်ခြင်းသည်သာ ဘုရားရှင်နှစ်သက် တော်မူသည်။ ကျွန်ုပ်တို့ ဆုတောင်းစဉ် တတ်နိုင်သမျှကိုလည်း ပေးကမ်းကူညီ ကြရမည်။ ကျွနု်ပ်တို့အလုပ်နှင့်စိတ်ဆန္ဒဆုတောင်းခြင်းကို ပြည့်စုံစေရန်သာ ဖြစ်သည်။ ကျွန်ုပ်တို့၏ ယုံကြည်ခြင်းကို လက်တွေ့ပြသရာ၌ ဘုရားရှင်သည် မေ့လျော့ခြင်းမရှိ။ ကိုယ်တော်သည် ကောင်းမှုမှန်သမျှကိုမှတ်သားထားကာ ချစ်ခြင်းမေတ္တာနှင့်ကိုယ်ကိုဆက်ကပ်မှုမှန်သမျှကို မှတ်တမ်းပြုထားသည်။ ကျွန်ုပ်တို့၏ ယုံကြည်ခြင်းအကြောင်းကိုဖော်ြပရန် ကိုယ်တော်သည် လမ်းဖွင့် ပေးလိမ့်မည်။ ထိုယုံကြည်ခြင်းကို အလုပ်ဖြင့်သက်သေပြရမည်’’ (Ellen G. White, Atlantic Union Gleaner, June 17, 1903).

 --သ--